กกต. คาด “เลือกตั้ง” 14 พ.ค. รู้ผลไม่เป็นทางการ ก่อน 5 ทุ่ม
กกต. คาดรู้ผลคะแนนเลือกตั้ง “ส.ส.” อย่างไม่เป็นทางการ ครบทุกเขต ในวันที่ 14 พ.ค.66 ไม่เกิน 23.00 น. เล็งเริ่มนับคะแนนเวลา 19.00 น.
กกต. คาด “เลือกตั้ง” 14 พ.ค.66 รู้ผลคะแนนเลือกตั้งไม่เป็นทางการ ไม่เกิน 23.00 น. เล็งเริ่มนับคะแนนเวลา 19.00 น.
27 เม.ย. 2566

นายแสวง บุญมี เลขาธิการคณะกรรมการการเลือกตั้ง (กกต.) ซักซ้อมการเชื่อมต่อระบบรายงานผลคะแนนเลือกตั้งสมาชิกสภาผู้แทนราษฎร (ส.ส.) อย่างไม่เป็นทางการ หรือ ECT Report เพื่อนำเสนอรายงานผลคะแนนเลือกตั้ง ส.ส. อย่างไม่เป็นทางการวันอาทิตย์ที่ 14 พ.ค.66 โดยคะแนนแรกที่รายงาน น่าจะเริ่มได้ในเวลา 19.00 น.
ทั้งนี้คาดว่าจะทราบผลคะแนนเลือกตั้งส.ส.อย่างไม่เป็นทางการ ครบทุกเขตไม่เกิน 23.00 น. ของวันเลือกตั้ง ยืนยันการนับคะแนนมีความโปร่งใส ตรวจสอบได้ ซึ่งผู้ที่รวมคะแนนเป็นเจ้าพนักงานการเลือกตั้งตามกฎหมาย และการแก้ไขคะแนนก็ไม่สามารถทำได้เพียงคนเดียว เนื่องจากมีเจ้าหน้าที่ 9 คน ที่จะทำหน้าที่บันทึกคะแนนลงในระบบ ทั้งนี้มั่นใจว่า การรายงานผลจะมีความรวดเร็ว มีความถูกต้องแม่นยำกว่าการรายงานผลแบบเดิม
สำหรับกระบวนการรายงานผลคะแนนเลือกตั้ง ส.ส.อย่างไม่เป็นทางการ จะเริ่มต้นหลังจากปิดหีบบัตรเลือกตั้งและนับคะแนน เมื่อนับคะแนนเสร็จสิ้น ประธานกรรมการประจำหน่วยเลือกตั้งจะถ่ายรูปแบบรายงานผลการเลือกตั้งนับคะแนน ส.ส. 5/18 จากนั้นส่งมายังศูนย์รวมคะแนนอำเภอ หรือเขตปกครอง เพื่อทำการตรวจสอบอีกครั้ง ขณะเดียวกันประธานกรรมการประจำหน่วย จะนำแบบ ส.ส.5/18 ติดหน้าหน่วยเลือกตั้ง และเมื่อศูนย์รวมคะแนนประจำอำเภอตรวจสอบเสร็จสิ้น ก็จะส่งมายังระบบรายงานผลกลาง จากนั้น เข้าสู่ระบบของ ECT Report เพื่อนำคะแนนออกมาเผยแพร่ตามช่องทางต่างๆ
ทั้งนี้ ในวันที่ 14 พ.ค.66 สื่อมวลชนสามารถเข้ารับข้อมูลการรายงานผลคะแนนอย่างไม่เป็นทางการ ที่บริเวณหน้าสำนักงานคณะกรรมการการเลือกตั้ง
ด้าน น.ส.สุรณี ผลทวี รองเลขาธิการ กกต. ยืนยันว่า การรายงานผลคะแนนที่ประชาชนจะเข้าไปติดตามเว็บไซด์ www.ect report.com สามารถรองรับผู้ใช้งานพร้อมกันได้ 1 วินาทีต่อ 1 ล้านยูเซอร์ อีกทั้งประชาชน ยังมีช่องทางในการติดตามผลคะแนนจากสื่อมวลชนที่เชื่อมข้อมูลกับทางสำนักงานกกต. จึงคาดว่าปัญหาระบบล่มไม่น่าจะเกิดขึ้น